Kunstige kilder til radioaktiv baggrundsstråling finder man typisk på hospitaler og atomkraftværker. Visse typer medicin indeholder radioaktive stoffer og radioaktivt materiale bruges også i noget hospitalsudstyr, såsom PET scannere. Visse typer hospitalsudstyr, såsom CT scannere udsender også ioniserende stråling, men den stammer dog ikke fra radioaktivitet. Atomreaktorer udsender kraftig radioaktiv stråling og det gør udtjente brændselsstave og elementer også. Inde i en atomreaktor, og tæt på atomaffald, er den radioaktive baggrundsstråling derfor høj og det er nødvendigt med beskyttelse. Ved ulykker kan atomkraftværker og depoter for atomaffald lække radioaktivt materiale ud i omgivelserne, herunder atmosfæren, grundvand, floder eller havet. Sådanne udslip bidrager til den radioaktive baggrundsstråling fra kunstige kilder uden for atomkraftværket. Eksempler på ulykker med betydelige udslip af radioaktivt materiale er Sellafield i England (mange udslip siden 1950, senest i 2005), Kysjtym-ulykken (1957, Rusland), SL-1 ulykken (1961, USA), Three Mile Island-ulykken (1979, USA), Tjernobyl-ulykken (1986, Ukraine) og Fukishima-ulykken (fra 2011, Japan).